SA se rykes belê in kuns en motors | Netwerk24
SA se rykes belê in kuns en motors
Deur Elma Kloppers 20 April 2018 07:49
Irma Stern se Arab Priest, wat die rekord hou vir die hoogste prys nóg vir die werk van 'n Suid-Afrikaanse kunstenaar.
Suid-Afrika se rykes het die afgelope dekade toenemend in kuns en klassieke motors belê, blyk uit die nuwe welvaartverslag van Afr­Asia Bank en New World Wealth (NWW).
Die globale kunsmark het 'n waarde van sowat $75 miljard, waarvan Afrika-kuns $1 miljard uitmaak en die Suid-Afrikaanse kunsmark $450 miljoen.
Pryse van Suid-Afrikaanse kuns het die afgelope tien jaar met 28% in dollarwaarde gestyg en pryse van globale kuns met 12% oor dieselfde tydperk.
Andrew Amoils, hoof van navorsing by NWW, sê die voorste Suid-Afrikaanse kunstenaar op grond van prys is Irma Stern. "Haar werke kan vir tot R30 miljoen op veilings verkoop en die gemiddelde prys is sowat R5 miljoen."
Haar werke is ook gesog in die buiteland. Die internasionale veilingshuis Bonhams hou die rekord vir 'n skildery van Stern. In Maart 2011 het dié veilingshuis haar Arab Priest vir 'n astronomiese R34,4 miljoen aan die regering van Katar verkoop.
J.H. Pierneef se "Die plaas Jonkershoek met twee pieke daaragter, Stellenbosch", wat verlede jaar vir R20 miljoen verkoop is.
Skilderye van J.H. Pierneef het ook in onlangse tye groot opgang gemaak. Hoewel sy werke vir 'n gemiddeld van R800 000 verkoop, kan dit tot R20 miljoen haal. Die plaas Jonkershoek met twee pieke daaragter, Stellenbosch, is verlede jaar vir R20 miljoen op 'n Strauss & Co-veiling verkoop.
Nóg 'n Suid-Afrikaanse kunstenaar wat uitstaan, is Maggie Laubser, wat tot R5 miljoen per skildery kan haal. NWW verwag dat die pryse van haar werke in die toekoms skerp kan styg tot soortgelyke pryse as Stern se werke.
Ander Suid-Afrikaanse kunstenaars wat toppryse op veilings behaal, sluit in Alexis Preller met 'n gemiddelde prys van R600 000 per skildery, Gerard Sekoto (R400 000) en William Kentridge (R800 000).
Die globale klassieke motormark word teen sowat $5 miljard gewaardeer. AfrAsia Bank en NWW se indekse toon dié mark het met 160% in dollarwaarde toegeneem oor die afgelope tien jaar.
'n Motor wat teen 'n rekordprys verkoop het, was 'n Ferrari GTO uit die 1960's wat $24 miljoen op 'n veiling gehaal het. Plaaslik word veilings van klassieke motors gereeld in Johannesburg, Kaapstad en Knysna gehou.